Zuma bekragtig wet ondanks rigtinggewende hofuitsprakePres. Jacob Zuma Foto: GCIS Die vakbond Solidariteit het Woensdag sy kommer uitgespreek oor president Jacob Zuma se bekragtiging van die Wysigingswetsontwerp op Gelyke Indiensneming. Zuma probeer hierdeur verskeie kritieke hofuitsprake oor regstellende aksie ongedaan maak deur eenvoudig ŉ wet te bekragtig wat aan die regering die mag gee om juis dit te doen wat die hof as onbillike diskriminasie bestempel het. Dirk Groenewald, hoof van Solidariteit se Sentrum vir Billike Arbeidspraktyke, sê die wysigingswetsontwerp maak onder andere voorsiening daarvoor dat die regering die nasionale rassedemografie kan afdwing. “Dit is in teenstelling met die arbeidshof in Kaapstad se onlangse uitspraak in die saak tussen Solidariteit en die departement van korrektiewe dienste (DKD). Die hof het beslis dat aanstellings wat op grond van die nasionale rassedemografie gemaak is en waar unieke streeksverskille soos in die Wes-Kaap buite rekening gelaat word, op onbillike diskriminasie neerkom.” Groenewald sê as gevolg hiervan en weens die skerp kritiek oor die grondwetlikheid van sekere van die wysigings moes Zuma die grondwetlikheid van die wysigingswetsontwerp in die konstitusionele hof laat toets het voor hy dit bekragtig het. “Dit is kommerwekkend dat president Zuma tog, ondanks die skerp kritiek en die grondwetlike meganismes tot sy beskikking, eenvoudig besluit het om die wysigingswetsontwerp so gou as moontlik deur te stoomroller.” Solidariteit het reeds verskeie kere gewaarsku dat die voorgestelde wysigings sal meebring dat die wet niks meer met regstelling te doen sal hê nie, maar alles met ras. “Artikel 42(2) en 42(3) van die wysigingswetsontwerp gee te veel arbitrêre mag aan die minister van arbeid. Dit sal die minister in staat stel om regulasies uit te vaardig wat enige aangewese werkgewer kan dwing om sy personeelkorps op elke posvlak en in elke werkplek ’n weerspieëling van die nasionale rassedemografie te maak. Solidariteit voer verskeie hofsake teen staatsinstellings waar dié eensydige benadering reeds deur die regering toegepas word. Die wysigings is dus niks minder nie as ŉ poging om wetgewing in ooreenstemming met die regering se gedemonstreerde beheptheid met ras te bring,” sê Groenewald.